Oziq-ovqat, charm-poyabzal va farmatsevtika sanoatida investitsiya loyihalarini moliyalashtirish manbalarini kengaytirish chora-tadbirlari to‘g‘risida

Respublikaning oziq-ovqat, charm-poyabzal va farmatsevtika sanoatini rivojlantirish bo‘yicha tasdiqlangan dasturlar doirasida investitsiya loyihalarini amalga oshirishni jadallashtirish, mazkur sohalarda yangi investitsiya loyihalari tashabbuslarini rag‘batlantirish va puxtalik bilan tayyorlash, shuningdek, ularning amaliy jihatdan ro‘yobga chiqarilishini samarali tashkil etishni ta’minlash maqsadida:
 1. O‘zbekiston Respublikasi Iqtisodiyot vazirligi, Moliya vazirligi, Tashqi iqtisodiy aloqalar, investitsiyalar va savdo vazirligi hamda vakolatli tijorat banklarining O‘zbekiston Respublikasi Tashqi iqtisodiy faoliyat milliy banki, “O‘zsanoatqurilishbank” ATB hamda “Asaka-bank” ATBlar tomonidan oziq-ovqat, charm-poyabzal va farmatsevtika sanoati tashkilotlari tomonidan amalga oshiriladigan, jumladan qurilish-montaj ishlari va boshqa sarf-xarajatlar uchun milliy valyutada investitsiya loyihalarini birgalikda moliyalashtirish uchun har biri 300 mlrd so‘mdan kredit liniyalari ochish to‘g‘risidagi takliflariga rozilik berilsin.
 2. Maxfiy.
 3. Belgilansinki, kredit liniyalari doirasida xorijiy valyutadagi kreditlar quyidagi shartlarda taqdim etiladi:
 oziq-ovqat, charm-poyabzal va farmatsevtika sanoatining investitsiya loyihalari doirasida faqat zamonaviy import uskunalar, texnologiyalar va materiallar sotib olish uchun kreditlar beriladi;
 kredit muddati foiz stavkasi LIBORning 6 oylik stavkasiga va yillik 1,0 miqdorga teng hamda qayta moliyalashtiradigan bankning marjasi yillik 1,0 foiz miqdorda bo‘lgan 7 yilgacha muddatni, shu jumladan imtiyozli davr — 2 yilni tashkil etadi;
 kredit liniyalari doirasida moliyalashtirilishi nazarda tutilayotgan oziq-ovqat, charm-poyabzal va farmatsevtika sanoatidagi investitsiya loyihalari tarmoq Ilmiy-texnika kengashida, ularni realizatsiya qilish doirasida zamonaviy import uskunalari va texnologiyalarni sotib olish uchun tuziladigan import shartnomalari esa — O‘zbekiston Respublikasi O‘zbekiston Respublikasi Investitsiyalar bo‘yicha davlat qo‘mitasida majburiy ekspertizadan o‘tkazilishi lozim.
 4. Oziq-ovqat, charm-poyabzal va farmatsevtika sanoatida yangi investitsiya loyihalari paketini shakllantirish bo‘yicha doimiy amaldagi Ishchi guruhi 1-ilovaga muvofiq tarkibda tashkil etilsin, quyidagilar uning asosiy vazifalari etib belgilansin:
 birinchi galda eksportbop raqobatbardosh mahsulotni ishlab chiqarishga mo‘ljallangan oziq-ovqat, charm-poyabzal va farmatsevtika sanoatida yangi loyiha takliflarini izlash va shakllantirish, shuningdek, zarur loyiha hujjatlarini sifatli tayyorlashni tashkillashtirish;
 respublikaning oziq-ovqat, charm-poyabzal va farmatsevtika sanoatini rivojlantirishning tasdiqlangan dasturlarida nazarda tutilgan investitsiya loyihalarini amalga oshirish doirasida foydalanish uchun tavsiya etiladigan eng optimal texnologiyalar va zamonaviy yuqori unumli uskunalarni aniqlash;
 kredit liniyalari hisobiga xorijiy valyutada moliyalashtiriladigan oziq-ovqat, charm-poyabzal va farmatsevtika sanoatida investitsiya loyihalarini amalga oshirish jarayonida kelib chiqadigan masalalarni tezkorlik bilan yechish hamda ularning amalga oshirilishini nazorat qilish.
 5. Shunday tartib o‘rnatilsinki, unga muvofiq:
 a) vakolatli tijorat banklari xorijiy valyutada jalb etilgan kreditlar bo‘yicha o‘zlarining majburiyatlarini kredit liniyalari doirasida xorijiy valyutada to‘laydilar;
 b) oziq-ovqat, charm-poyabzal va farmatsevtika sanoati tashkilotlari o‘zlarining xorijiy valyutadagi majburiyatlarini belgilangan tartibda eksportdan tushadigan valyuta hisobidan to‘laydilar;
 v) O‘zbekiston Respublikasi Iqtisodiyot vazirligi va Moliya vazirligining tegishli xulosalari asosida:
 O‘zbekiston Respublikasi Prezidentining 2016-yil 31-oktabrdagi PQ-2647-son qarori bilan tasdiqlangan, qat’iy belgilangan narxlarda sotiladigan Ijtimoiy ahamiyatga ega dori-darmon vositalari va tibbiyot buyumlari ro‘yxatiga kiritilgan mahsulot ishlab chiqarishni investitsiya loyihasi doirasida amalga oshirayotgan farmatsevtika sanoati tashkilotlari; 
 oziq-ovqat sanoati uchun tara, o‘rash mahsulotlari ishlab chiqaruvchi hamda zamonaviy sovutish quvvatlarini yaratuvchi tashkilotlar;
 qoramol va mayda shoxli mollar terisini chuqur qayta ishlash asosida zamonaviy charm va poyabzal ishlab chiqarish bo‘yicha, shuningdek, tayyor charm-poyabzal mahsulotlari ishlab chiqaruvchilar uchun materiallar va butlovchi buyumlar yetkazib beruvchi tashkilotlar xorijiy valyutada jalb etilgan kreditlar bo‘yicha o‘z majburiyatlarini ichki valyuta bozorida belgilangan tartibda konvertatsiyani amalga oshirgan holda milliy valyutada to‘laydilar.
 6. O‘zbekiston Respublikasi Markaziy bankiga mazkur qaror 5-bandining “v” kichik bandida ko‘rsatilgan investitsiya loyihalarini amalga oshirish uchun jalb etiladigan kredit liniyalari doirasida xorijiy valyutadagi kreditlarni to‘lash uchun mablag‘lar o‘z vaqtida konvertatsiya qilinishini ta’minlash tavsiya etilsin. 
 7. Maxfiy.
 8. Oziq-ovqat, charm-poyabzal va farmatsevtika sanoatida investitsiya loyihalarini amalga oshirish doirasida vakolatli tijorat banklariga:
 investitsiya loyihasi foydalanishga topshirilgan davrgacha taqdim etilgan kreditlar bo‘yicha qo‘shilgan foizlarni kapitallashtirishni amalga oshirish;
 bank ulushi 100 foizlik bo‘lgan (shu jumladan, investitsiya kompaniyalari mablag‘lari hisobiga) sho‘ba korxonalari, shuningdek, investitsiya loyihalarini amalga oshirish uchun boshqa investorlar ishtirokida korxonalar tashkil etish va ularga kreditlar taqdim etish huquqi berilsin.
 9. “O‘zbekoziqovqatxolding” XK, “O‘zfarmsanoat” AK, “O‘zbekcharmpoyabzali” uyushmasi, manfaatdor vazirliklar va idoralar, tijorat banklari bir oy muddatda o‘zlarining normativ-huquqiy hujjatlarini ushbu qarorga muvofiqlashtirsin.
 10. Mazkur qarorning ijrosini nazorat qilish O‘zbekiston Respublikasining Bosh vaziri A.N. Aripov zimmasiga yuklansin.